Na temelju članka 78. Zakona o komunalnom gospodarstvu (“Narodne novine” NN 68/18), i članka 32. Statuta Grada Obrovca, Gradsko vijeće Grada Obrovca, na \_\_\_\_\_\_sjednici održanoj \_\_\_\_\_\_\_2018. godine d o n o s i

**O D L U K U  
o komunalnom doprinosu**

OPĆE ODREDBE

**Članak 1.**

Ovom Odlukom određuju se zone u jedinici lokalne samouprave za plaćanje komunalnog doprinosa, jedinična vrijednost komunalnog doprinosa po pojedinim zonama u Gradu Obrovcu, način i rokovi plaćanja komunalnog doprinosa te opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa.

**Članak 2.**

Komunalni doprinos je novčano javno davanje koje se plaća za korištenje komunalne infrastrukture na području Grada Obrovca i položajne pogodnosti građevinskog zemljišta u naselju prilikom građenja ili ozakonjenja građevine.

Komunalni doprinos je prihod proračuna jedinice lokalne samouprave koji se koristi samo za financiranje građenja i održavanja komunalne infrastrukture.

OBVEZNICI PLAĆANJA KOMUNALNOG DOPRINOSA

**Članak 3.**

Komunalni doprinos plaća vlasnik zemljišta na kojem se gradi građevina ili se nalazi ozakonjena građevina odnosno investitor ako je na njega pisanim ugovorom prenesena obveza plaćanja komunalnog doprinosa.

**Članak 4.**

Rješenje o komunalnom doprinosu donosi se po pravomoćnosti građevinske dozvole odnosno rješenja o izvedenom stanju, a u slučaju građenja građevina koje se prema posebnim propisima grade bez građevinske dozvole nakon prijave početka građenja ili nakon početka građenja.

Iznimno od stavka 1. ovoga članka, rješenje o komunalnom doprinosu za skladište i građevinu namijenjenu proizvodnji donosi se po pravomoćnosti uporabne dozvole odnosno nakon što se građevina te namjene počela koristiti, ako se koristi bez uporabne dozvole.

**Članak 5.**

Zone u Gradu Obrovcu za plaćanje komunalnog doprinosa određuju se s obzirom na uređenost i opremljenost zone komunalnom infrastrukturom i položaj područja zone kako slijedi:

1. zonu čini područje unutar k.o. Obrovac, područje unutar 250 m zračne linije od linije srednjih viših visokih voda, područje unutar 100 m zračne linije od obala rijeka Zrmanja i Krupe.

2. zonu čini područje unutar 75 m, računajući od oba ruba ceste Obrovac-Kruševo-Karin č.zem. 3329 k.o. Kruševo, te područje Bravara i Njivica.

3. zonu čini ostalo područje Grada Obrovca.

**Članak 6.**

Utvrđuje se jedinična vrijednost komunalnog doprinosa u kunama po m3 građevine i to:  
U 1. Zoni:

* prostorni metri obujma građevine do 400m3 jedinična vrijednost iznosi 25kn/m3
* prostorni metri obujma građevine od 400m3 do obujma građevine do 800m3 jedinična vrijednost iznosi 50kn/m3
* prostorni metri obujma građevine od 800m3 do obujma građevine do 1.100m3 jedinična vrijednost iznosi 80kn/m3
* prostorni metri obujma građevine od 1.100m3 naviše jedinična vrijednost iznosi 110,00kn/m3

U 2. Zoni:

* prostorni metri obujma građevine do 400m3 jedinična vrijednost iznosi 15,00kn/m3
* prostorni metri obujma građevine od 400m3 do obujma građevine do 800m3 jedinična vrijednost iznosi 30,00kn/m3
* prostorni metri obujma građevine od 800m3 do obujma građevine do 1.100m3 jedinična vrijednost iznosi 50,00kn/m3
* prostorni metri obujma građevine od 1.100m3 naviše jedinična vrijednost iznosi 65,00kn/m3

U III. Zoni;

* prostorni metri obujma građevine do 400m3 jedinična vrijednost iznosi 5,00kn/m3
* prostorni metri obujma građevine od 400m3 do obujma građevine do 800m3 jedinična vrijednost iznosi 15,00kn/m3
* prostorni metri od obujma građevine od 800m3 naviše jedinična vrijednost iznosi 30,00kn/m3

.

NAČIN OBRAČUNA I VISINA KOMUNALNOG DOPRINOSA

**Članak 8.**

Komunalni doprinos za zgrade obračunava se množenjem obujma zgrade koja se gradi ili je izgrađena izraženog u kubnim metrima (m³) s jediničnom vrijednošću komunalnog doprinosa u zoni u kojoj se zgrada gradi ili je izgrađena.

Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija visina se mijenja obračunava se množenjem tlocrtne površine građevine koja se gradi ili je izgrađena izražene u četvornim metrima (m²) s jediničnom vrijednošću komunalnog doprinosa u zoni u kojoj se građevina gradi ili je izgrađena

**Članak 9.**

Ako se postojeća zgrada uklanja zbog građenja nove zgrade ili ako se postojeća zgrada dograđuje ili nadograđuje, komunalni doprinos obračunava se na razliku obujma zgrade u odnosu na prijašnji obujam zgrade.

Ako je obujam zgrade koja se gradi manji ili jednak obujmu postojeće zgrade koja se uklanja, ne plaća se komunalni doprinos, a o čemu Jedinstveni upravni odjel donosi rješenje kojim se utvrđuje da ne postoji obveza plaćanja komunalnog doprinosa.

Odredbe ovoga članka na odgovarajući se način primjenjuju i na obračun komunalnog doprinosa za građevine koje nisu zgrade te na obračun komunalnog doprinosa za ozakonjene građevine

**Članak 10.**

Obveznik komunalnog doprinosa može uz suglasnost Grada Obrovca i sam snositi troškove gradnje objekata i uređaja komunalne infrastrukture iz članka 1. ove Odluke te da mu se ti troškovi priznaju u iznos komunalnog doprinosa, pod uvjetima utvrđenim pisanim ugovorom s Gradom Obrovcom.

RJEŠENJE O KOMUNALNOM DOPRINOSU

**Članak 11.**

Rješenje o komunalnom doprinosu donosi Jedinstveni upravni odjel Grada Obrovca u postupku pokrenutom na zahtjev stranke ili po službenoj dužnosti.

Rješenje o komunalnom doprinosu donosi se po pravomoćnosti građevinske dozvole odnosno rješenja o izvedenom stanju, a u slučaju građenja građevina koje se prema posebnim propisima grade bez građevinske dozvole nakon prijave početka građenja ili nakon početka građenja, a rješenje o komunalnom doprinosu za skladište i građevinu namijenjenu proizvodnji donosi se po pravomoćnosti uporabne dozvole odnosno nakon što se građevina te namjene počela koristiti, ako se koristi bez uporabne dozvole.

Jedinstveni upravni odjel, po službenoj dužnosti ili po zahtjevu obveznika komunalnog doprinosa odnosno investitora, će izmijenit ovršno odnosno pravomoćno rješenje o komunalnom doprinosu ako je izmijenjena građevinska dozvola, drugi akt za građenje ili glavni projekt na način koji utječe na obračun komunalnog doprinosa. Rješenjem o izmjeni rješenja o komunalnom doprinosu obračunat će se komunalni doprinos prema izmijenjenim podacima i odrediti plaćanje odnosno povrat razlike komunalnog doprinosa u skladu s odlukom o komunalnom doprinosu u skladu s kojom je rješenje o komunalnom doprinosu doneseno.

Jedinstveni upravni odjel će po zahtjevu obveznika komunalnog doprinosa odnosno investitora poništit ovršno odnosno pravomoćno rješenje o komunalnom doprinosu ako je građevinska dozvola odnosno drugi akt za građenje oglašen ništavim ili poništen bez zahtjeva odnosno suglasnosti investitora.

**Članak 12.**

Rješenje o komunalnom doprinosu obvezatno sadrži:

1. podatke o obvezniku komunalnog doprinosa

2. iznos sredstava komunalnog doprinosa koji je obveznik dužan platiti

3. obvezu, način i rokove plaćanja komunalnog doprinosa i

4. prikaz načina obračuna komunalnog doprinosa za građevinu koja se gradi ili je izgrađena s iskazom obujma odnosno površine građevine i jedinične vrijednosti komunalnog doprinosa

**Članak 13.**

Komunalni doprinos plaća se u pravilu jednokratno u roku od 15 dana od dana izvršnosti rješenja o komunalnom doprinosu.

Gradonačelnik može na zahtjev obveznika plaćanja komunalnog doprinosa odobriti obročno plaćanje najviše na tri jednaka obroka.

**Članak 14.**

Protiv rješenja o komunalnom doprinosu i rješenja o njegovoj ovrsi, rješenja o njegovoj izmjeni, dopuni, ukidanju ili poništenju, rješenja o odbijanju ili odbacivanju zahtjeva za donošenje tog rješenja te rješenja o obustavi postupka, Jedinstvenog upravnog odjela Grada Obrovca može se izjaviti žalba upravnom tijelu Zadarske županije nadležnom za poslove komunalnog gospodarstva.

**Članak 15.**

Rješenje o komunalnom doprinosu donosi se i ovršava u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima.

Na nepravovremene uplaćene iznose komunalnog doprinosa plaćaju se zatezne kamate u visini propisanoj za nepravovremene uplaćene iznose javnih davanja.

OSLOBAĐANJE OD PLAĆANJA KOMUNALNOG DOPRINOSA

**Članak 16.**

Komunalni doprinos ne plaća se za građenje i ozakonjenje:

1. komunalne infrastrukture i vatrogasnih domova

2. vojnih građevina

3. prometne, vodne, pomorske, komunikacijske i elektroničke komunikacijske infrastrukture

4. nadzemnih i podzemnih produktovoda i vodova

5. sportskih i dječjih igrališta

6. ograda, zidova i potpornih zidova

7. parkirališta, cesta, staza, mostića, fontana, cisterna za vodu, septičkih jama, sunčanih kolektora, fotonaponskih modula na građevnoj čestici ili obuhvatu zahvata u prostoru postojeće građevine ili na postojećoj građevini, koji su namijenjeni uporabi te građevine

8. spomenika.

Komunalni doprinos ne plaća:

1. Grad Obrovac

2. osoba kojoj je poginuo ili nestao član obitelji u Domovinskom ratu, a prije pogibije – nestanka živjeli su u zajedničkom domaćinstvu na području Grada Obrovca za prvu nekretninu,

3. osoba koja je HRVI ili civilni invalid Domovinskog rata sa područja Grada Obrovca za prvu nekretninu, za stambeni objekt do 400 m3, za jednu nekretninu, za potrebe stambenog zbrinjavanja, a za prostorne metre iznad 400 m3, dužna je platiti razliku iznosa komunalnog doprinosa,

4. investitori gradnje objekata školskog i predškolskog odgoja, domove kulture, knjižnice i sakralne objekte

5. Hrvatski branitelji koji ostvaruju pravo na komunalno opremanje stambenog objekta, o čemu ministarstvo nadležno za branitelje izdaje odgovarajuću potvrdu (čl. 40. st. 2. Zakona o pravima hrvatskih branitelja i članova njihovih obitelji)

Obveznik je dužan podnijeti zahtjev za oslobođenje od plaćanja komunalnog doprinosa i pri tome priložiti dokumentaciju kojom dokazuje ispunjenje uvjeta iz stavka 2. ovog članka

**Članak 17.**

Gradsko vijeće Grada Obrovca može donijeti posebnu odluku o poticajnim mjerama za demografsku obnovu i/ili stambeno zbrinjavanje koje mogu uključiti i umanjenja komunalnog doprinosa.

Radi poticanja gospodarskog oporavka Gradsko vijeće Grada Obrovca može na prijedlog gradonačelnika u pojedinačnim predmetima, na zahtjev, investitora osloboditi dijela komunalnog doprinosa kao i odobriti obročnu otplatu.

**Članak 18.**

Sredstva za koja je umanjena obveza komunalnog doprinosa osiguravaju se u Proračunu Grada Obrovca.

ZAVRŠNE ODREDBE

**Članak 19.**

Postupci obračuna komunalnog doprinosa za koje je izdavanje akta o gradnji ili postupka ozakonjenja nezakonito izgrađene zgrade u prostoru započelo do dana stupanja na snagu ove odluke dovršiti će se ili po Odluci o komunalnom doprinosu („Službeni glasnik Grada Obrovca“ br. 11/09, 5/10, 4/13), ili po ovoj Odluci ovisno o tome koji je iznos obračuna povoljniji za obveznika.

Danom stupanja na snagu ove Odluke, prestaje važiti Odluka o komunalnom doprinosu („Službeni glasnik Grada Obrovca“ br. 11/09, 5/10, 4/13)

**Članak 20.**

Ova Odluka stupa na snagu osmog dana od dana objave, a objavit će se u „Službenom glasniku Grada Obrovca“.

**GRADSKO VIJEĆE GRADA OBROVCA**

**Predsjednik**

**Marin Klanac**